《游黄杨岩》
宋代·陈世卿

朔风夜号空，于隅几枝木。
深山自春色，芳草不凋绿。
朋来得进游，招提藏翠麓。
新酒赤如丹，竹萌肥胜肉。
一醉出门去，缺月挂修竹。
归路沙溪浅，危桥溅寒玉。
夜过渭滨居，门庭应不俗。
对座寂无言，泉声如击筑。
宗明更可人，相邀勤秉烛。
开缄得捷音，豺狼俱面北。
回樛今可矣，赏心嗟未足。
西去有奇岩，祥云覆华屋。
箕踞列千人，未充空洞腹。
更约林宗俱，来伴白云宿。

作者简介：（953—1016）宋南剑州沙县人，字光远。太宗雍熙二年进士。历衡州军事推官、静安军节度推官。素善射，平李顺军，当城一面，亲射中数百人。以知州张雍荐，改掌书记。真宗大中祥符间历荆湖北路转运使，复失地四百余里，复置澧州武口等砦以控制之。仕终秘书少监知广州。